FI Euroopan unionin virallinen lehti C 320/47

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 320/20

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”HESSISCHER HANDKÄSE”, ”HESSISCHER HANDKÄS”

EY-N:o: DE-PGI-0005-0618-06.07.2007

SMM ( X ) SAN ( )

1. Nimi:

Hessischer Handkäse, Hessischer Handkäs

2. Jäsenvaltio tai kolmas maa:

Saksa

3. Maataloustuotteen tai elintarvikkeen kuvaus:

3.1 Tuotelaji:

Luokka 1.3 – Juustot

3.2 Kuvaus 1 kohdassa nimetystä tuotteesta:

Hessischer Handkäse (Hessischer Handkäs) tarkoittaa pientä juustokiekkoa, joka alun perin muotoiltiin käsin noin kämmenen kokoiseksi. Hessischer Handkäse tai Hessischer Handkäs luokitellaan hapanmaitojuustoksi. Tällaiset juustot valmistetaan pääasiassa happamasta maitorahkasta, joka saadaan yksinomaan luonnollisesti hapattamalla (ilman juoksetetta).

Hessischer Handkäse (Hessischer Handkäs) -juustoa valmistetaan sekä pinnaltaan punertavana (Rotschmierekäse) tai kellertävänä (Gelbkäse) että homejuustona. Jälkimmäisessä tapauksessa homeenmuodostus voi vaihdella huomattavasti. Handkäse-juuston tunnusomainen kiekkomainen muoto johtuu perinteisestä valmistustavasta. Juusto painaa 20–125 grammaa. Hessischer Handkäse (Hessischer Handkäs) -juustoa valmistetaan ainoastaan vähärasvaisena.

Hessischer Handkäse (Hessischer Handkäs) -juustolla on seuraavat ominaisuudet:

a) Rotschmierekäse (Gelbkäse): Ulkopinta Sileä ulkopinta, jossa on väriltään kullankeltaisesta punaruskeaan vaihtelevaa bakteerikasvustoa, rasvaisen kiiltävä Sisus Väri vaihtelee valkoisesta hieman kellertävään Rakenne Pehmeästä kiinteään, tasaisesti kypsynyt ulkoa sisäänpäin Tuoksu ja maku Puhdas, mausteisesta kirpeään

b) Homejuustoksi valmistettu kotitekoinen Rotschmierekäse (Gelbkäse): Ulkopinta Hieman kellertävää, toisinaan epätasaista tai ryppyistä pintaa peittää (mahdollisesti ainoastaan yhdeltä puolelta) valkoinen homekerros Sisus Väri vaihtelee valkoisesta kellertävään, matta leikkauspinta Rakenne Pehmeä, tasaisesti kypsynyt ulkoa sisäänpäin Tuoksu ja maku Puhdas, miedosta kevyen aromaattiseen

Hessischer Handkäse (Hessischer Handkäs) -juuston koostumus johtuu sen raaka-aineesta, joka on hapan maitorahka. Handkäse-juuston sisältämät tärkeimmät ainesosat on esitetty taulukossa 1.

Taulukko 1

Hessischer Handkäse (Hessischer Handkäs) -juuston koostumus (tärkeimmät ainesosat)

Osuus (%) Kuiva-aineen rasvapitoisuus 1,1–2,3 Proteiini 26,6–37,7 Hiilihydraatit < 1 Vesi 55,2–68,6

3.3 Raaka-aineet (ainoastaan jalostetut tuotteet):

Hessischer Handkäse (Hessischer Handkäs) -juuston raaka-aine on hapan maitorahka. Juuston tärkeimpänä ainesosana sillä on keskeinen merkitys. Rahka tuotetaan yksinomaan lehmänmaidosta. Muita ainesosia ovat kypsytyssuolat, (mahd. jodipitoinen) ruokasuola, valmistustavasta riippuen kumina, mahdollisesti kaseiini sekä väriä antavat puhtaat bakteeriviljelmät.

Hessischer Handkäse (Hessischer Handkäs) -juuston valmistukseen käytettävällä happamalla maitorahkalla on oltava seuraavat ominaisuudet:

Ulkonäkö Valkoinen Koostumus Pehmeä mutta tarttuva, hieman rakeinen, vailla rasvaisuutta Tuoksu ja maku Puhdas, maitohappoinen Kuiva-ainepitoisuus Vähintään 32 % pH-arvo < 4,2

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Hessischer Handkäse (Hessischer Handkäs) -juuston valmistus tapahtuu maantieteellisellä alueella.

Valmistus käsittää seuraavat vaiheet:

— yksittäisten maitorahkaerien leikkaaminen ja jauhaminen;

— rahkan sekoittaminen muiden ainesosien, kuten kypsytyssuolojen, ruokasuolan ja mahdollisesti kuminan kanssa sekä tarvittavien ainesosien ja bakteeriviljelmien lisääminen sen mukaan, valmistetaanko Hessischer Handkäse (Hessischer Handkäs) Rotschmierkäse-tyyppiseksi juustoksi vai homejuustoksi;

— juuston asettaminen muotteihin;

— kypsytys ja jälkikypsytys siihen asti, kun Hessischer Handkäse tai Hessischer Handkäs pakataan.

3.6 Viipalointia, raastamista, pakkaamista jne. koskevat erityiset säännöt:

Täysin kypsyneet juustot pakataan maatieteellisellä alueella sijaitsevissa valmistusyrityksissä, koska niitä ei saa kuljettaa muille alueille pakattaviksi. Pienten, enintään 125 grammaa painavien juustokiekkojen laatu kärsisi huomattavasti, jos ne kuljetettaisiin pakkaamattomina. Niiden pinta kuivuisi valmistusyrityksestä muualla sijaitsevaan pakkaamoon tapahtuvan kuljetuksen aikana, ja samalla myös bakteerien aiheuttaman saastumisen vaara kasvaisi liian suureksi.

3.7 Merkintöjä koskevat erityiset säännöt:

—

4. Maantieteellisen alueen tarkka rajaus:

Bundesland Hessen

5. Yhteys maantieteelliseen alkuperään:

5.1 Maantieteellisen alueen erityisyys:

Hessischer Handkäse (Hessischer Handkäs) -juuston valmistus on vuosisatojen ajan kuulunut talonpoikaisperinteeseen. Valmistusohjeet ja -menetelmät ovat säilyneet aikojen kuluessa Hessenin juustoloissa, ja hapanmaitojuustojen valmistusta koskeviin nykyaikaisiin vaatimuksiin mukautettuinakin ne vastaavat perinteistä valmistustapaa.

Ensimmäinen historiallinen maininta Hessenin Handkäse-juustosta on vuodelta 1813, jolloin Groß Geraun asukkaat myivät käsin muotoilemiaan juustoja Mainzin toreilla.

Tuotannon kasvaessa Hessischer Handkäse (Hessischer Handkäs) -juustosta tuli tavallisen kansan perusruokaa. Juustokoneen keksiminen vuonna 1893 korosti Hessenin Handkäse-juuston taloudellista ja kulttuurista merkitystä. Groß Gerausta kotoisin olevan Peter Traiser II:n keksintö mahdollisti juuston tuotannon lisäämisen. Handkäse-juuston tuotanto oli jo tuolloin ja on edelleenkin keskittynyt Hüttenberger Landin alueelle nykyisessä Lahn-Dillin piirikunnassa. Hochelheimin kunnan paikallisarkistossa mainittiin jo vuonna 1835, että juustokauppa toi kylälle tuloja.

Aikojen myötä Handkäse-juuston ympärille on Hessenissä kehittynyt oma erityinen ruokakulttuuri. Yksi alueen tunnetuimmista ruokalajeista on Handkäs mit Musik, jossa Hessischer Handkäse (Hessischer Handkäs) marinoidaan sipulista, etikasta ja öljystä valmistetussa liemessä (Musik). Perinteiset tavat valmistaa ja nauttia Hessischer Handkäs (Hessischer Handkäse) -juustoa sekä tuotteen nimitys ovat säilyneet nykypäivään asti.

Nykyisin Hessischer Handkäse (Hessischen Handkäs) -juustoa valmistetaan muutamassa pienessä tai keskisuuressa käsityövaltaisessa juustolassa perinteisten, nykyaikaiseen teknologiaan mukautettujen ohjeiden ja valmistustapojen mukaan.

5.2 Tuotteen erityisyys:

Hessischer Handkäse (Hessischer Handkäs) on Hessenissä ja sen lähialueilla erittäin arvostettu tuote, joka tunnetaan alueen tyypillisenä ruokalajina. Sitä on Äbbelwoi-omenaviinin ohella aina tarjolla kaikissa Hessenin tavernoissa. Hessischer Handkäse (Hessischer Handkäs) -juuston tärkeä merkitys Hessenin väestölle sekä elintarvikkeena että taloudellisena tekijänä loi aikoinaan tuotteelle erityisaseman alueella, minkä vuoksi paikallinen väestö arvostaa sitä korkealaatuisena elintarvikkeena ja merkittävänä osana Hessenin kulttuuria. Vielä nykyisinkin Hessischer Handkäse (Hessischer Handkäs) on tyypillisesti hesseniläinen tuote. Hessenin gastronomiaa käsittelevässä televisio-ohjelmassa Handkäs mit Musik sitä pidetään alueen tunnetuimpana elintarvikkeena. Hessischer Handkäse (Hessischer Handkäs) -juuston ainutlaatuisuus johtuu pitkästä kokemuksesta, joka alueen juustoloilla on happaman maitorahkan erityispiirteiden hyödyntämisestä siten, että kunkin rahkaerän parhaat ominaisuudet välittyvät tuotteeseen. Tämä parantaa laatua ja varmistaa raaka-aineen tasaisen korkean laadun. Perinteinen käsityövaltainen valmistus ja kokemus vaikuttavat Hessischer Handkäse (Hessischer Handkäs) -juuston ainutlaatuisuuteen ja erityisyyteen. ”Perinteisellä valmistuksella” tarkoitetaan sitä, että eri tuottajilta peräisin olevista maitorahkaeristä valitaan, kootaan ja sekoitetaan raaka-aine, jota käytetään Hessischer Handkäse (Hessischer Handkäs) -juuston valmistukseen. Näin saadaan lähes tasalaatuinen raaka-aine. Juustoja kypsytetään muoteissa 2–3 päivää nostamalla kypsytystilan lämpötilaa vähitellen 18 celsiusasteesta 30 celsiusasteeseen kypsytyksen lopussa. Tämän perinteisen menetelmän ansiosta juusto saa voimakkaamman maun.

Tämä ainutlaatuisuus ja erityisluonne tekevät Hessischer Handkäse (Hessischer Handkäs) -juustosta – erityisesti Musik-marinadissa valmistettuna – tuotteen, joka tunnetaan hesseniläisenä erityistuotteena myös osavaltion rajojen ulkopuolella.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen määrätty laatu, maine tai muut ominaisuudet (kun kyseessä SMM):

Tuotteen pitkä valmistusperinne Hessenissä sekä siitä johtuva paikallisten juustoloiden erityisosaaminen, joka varmistaa korkean laadun ja jonka ansiosta Hessischer Handkäse (Hessischer Handkäs) -juustosta on tullut alueen gastronomian suosituin erikoisuus, ovat myötävaikuttaneet siihen, että kyseessä on tunnettu ja pidetty alueellinen erityistuote.

Eritelmän julkaisutiedot:

http://register.dpma.de/DPMAregister/geo/detail/30599015.2